 NA RICHARD MUNGUTI UCHUNGUZI wa kifo cha kutatanisha cha mwanamitindo Jeff Mwathi, ulianza Alhamisi, Agosti 10, 2023 katika mahakama ya Milimani hakimu akielezwa mwili wa marehemu haukuwa na chupi wala mshipi. Bw Stephen Muchoki Mwathi, mjombake Jeff, anayeishi Nakuru alimweleza hakimu mwandamizi Zainab Abdul kwamba marehemu hakuwa amevaa chupi na hakuwa na mshipi alipookotwa alikofia. Akihojiwa na wakili Duncan Okatchi, Mwathi alisema saa moja kabla ya Jeff kuripotiwa kufariki, mcheza santuri, Lawrence Njuguna Wagura almaarufu DJ Fatxo, aliingia katika nyumba akiwa ameandamana na wanawake watatu. Baada ya kukaa kwa muda, DJ Fatxo na wanawake hao waliondoka na kuabiri gari lililokuwa limeegeshwa nje na kuenda zao. Baada ya DJ Fatxo kuondoka mwendo wa saa kumi na mbili kasoro dakika 13 za asubuhi, Jeff alianguka kutoka ghorofa ya kumi na kufa papo hapo. Akihojiwa na mawakili Okatchi na Danstan Omari wanaowakilisha familia ya marehemu, Bw Muchoki alisema, dirisha linalodaiwa Jeff alijirusha, ni ndogo mno. Muchoki ambaye ni shahidi wa kwanza kuongozwa kutoa ushahidi na wakili wa serikali Abel Omariba, alieleza kwamba Jeff hakuwa na mawazo ya kujiua. Hata hivyo, mahakama ilielezwa kuwa ripoti ya upasuaji ilionyesha kifo cha Jeff kilitokana na kishindo cha kuanguka kilichosababisha kichwa chake kupasuka. Upasuaji ulifanywa mara mbili na ripoti zote hazikuonyesha aliuawa. Kesi itaendelea Novemba 1, 2023. Kijana Jeff Mwathi, alifariki Februari 2023 Wakenya wakishinikiza kupitia mitandao ya kijamii waliohusika wachukuliwe hatua kali kisheria. DJ Fatxo alitajwa pakubwa kuhusika na maafa ya mvulana huyo aliyefariki akiwa na umri mdogo.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  